ET Euroopa Liidu Teataja C 256/2

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase muudatustaotluse avaldamine

(2006/C 256/02)

Käesoleva dokumendi avaldamine annab õiguse esitada muudatustaotluse kohta vastuväiteid vastavalt määruse (EÜ) nr 510/2006 artiklile 7. Komisjon peab vastuväite kätte saama kuue kuu jooksul alates käesoleva dokumendi avaldamisest.

NÕUKOGU MÄÄRUS (EÜ) nr 510/2006,

Muudatustaotlus vastavalt artiklile 9 ja artikli 17 lõikele 2

“ESROM”

EÜ nr: DK/PGI/117/0329

KPN ( ) KGT (X)

Taotletav(ad) muudatus(ed)

Pealkiri (pealkirjad) tehnospetsifikaadis

Nimi X Kirjeldus Geograafiline piirkond X Päritolutõend Tootmismeetod X Seos piirkonnaga X Märgistamine X Riiklikud nõuded

Muudatus(ed):

Toote kirjeldus

Juba ammu on toodetud juustusordi “Esrom” madalama rasvasisaldusega variante Esrom 20+ ja Esrom 30+, ent ainult väikestes kogustes ja peaaegu eranditult eritellimusel. Kuna Esromi juustu rasvasisalduse astmega 20+ ja 30+ toodeti üksnes piiratud kogustes, siis unustati need tooted nimetamata algses registreerimistaotluses. Viimastel aastatel on Euroopa turul, eriti Taanis, Saksamaal ja Austrias, suurenenud madala rasvasisaldusega juustude turuosa. Seepärast on vaja registreerida ka juustusordi rasvasisalduse astmed 20+ ja 30+ ametlike juustusortidena, mis kannavad kaitstud geograafilise tähist “Esrom”.

Lisaks kavatsetakse Esromi juustu hakata tegema mõnevõrra kõrgemana, kuna juustu kvaliteet tuleb parem, kui vähemalt 2 kg kaaluva juustu kõrgus võib olla kuni 7 cm.

Päritolutõend

Päritolutõendit käsitlevat osa muudeti, et lisada sellesse päritolu jälgitavuse nõue.

Seos geograafilise piirkonnaga

Ajaloolise tausta esitus viidi päritolutõendit käsitlevast osast üle osasse, mis käsitleb seost geograafilise piirkonnaga.

Kontrolliasutus

Lisatud on viide eraõigusliku kontrolliasutuse akrediteerimise kohta vastavalt Euroopa standardile EN45011.

Märgistamine

Märgistamist käsitlevat osa muudeti, et lisada sellesse mõiste “kaitstud geograafiline tähis” kasutamise nõue; märgistamistingimustesse lisati madala rasvasisaldusega juustu märgistamist käsitlev osa.

Riiklikud nõuded

Riiklikke nõudeid käsitlevas osas tehtud muudatused piirduvad põhiliselt sellega, et asjaomane Taani määrus asendati ja nüüd tuleb arvestada uues määruses sätestatut. Sisulisi muudatusi Esromi juustu käsitlevates eeskirjades ei tehtud.

AJAKOHASTATUD KOKKUVÕTE

NÕUKOGU MÄÄRUS (EÜ) nr 510/2006,

“ESROM”

EÜ-nr: DK/PGI/117/0329

KPN ( ) KGT (X)

Käesolev kokkuvõte on koostatud üksnes teavitamiseks. Üksikasjaliku teabe saamiseks palutakse huvitatud isikutel tutvuda tehnospetsifikaadi täieliku variandiga, mille võib saada 1. jaos viidatud riigi ametiasutustest ja Euroopa Komisjonist. (1)

1. Liikmesriigi pädev asutus:

Nimi: Fødevarestyrelsen Aadress: Mørkhøj Bygade 19 DK-2860 Søborg Telefon: (45) 33 95 60 00 Faks: (45) 33 95 60 01 E-post: fvst@fvst.dk

2. Taotlejate rühm:

Nimi: Foreningen af Danske Osteproducenter Aadress: Frederiks Allé 22 DK-8000 Århus C Telefon: (45) 87 31 20 00 Faks: (45) 87 31 20 01 Liikmed: tootjad/töötlejad ( X ) muud ( )

3. Toote liik:

Klass 1.3 — juust

4. Tehnospetsifikaat (artikli 4 lõikes 2 sätestatud nõuete kokkuvõte)

4.1 Nimi: “Esrom”

4.2 Kirjeldus: Taani lehmapiimast valmistatud poolkõva kuni kõva küpsetatud juust.

Koostis:

Esrom 20+: kuivmassi rasvasisaldus vähemalt 20 %, kuivmassi sisaldus vähemalt 47 %.

Esrom 30+: kuivmassi rasvasisaldus vähemalt 30 %, kuivmassi sisaldus vähemalt 48 %.

Esrom 45+: kuivmassi rasvasisaldus vähemalt 45 %, kuivmassi sisaldus vähemalt 50 %.

Esrom 60+: kuivmassi rasvasisaldus vähemalt 60 %, kuivmassi sisaldus vähemalt 57 %.

Kuju ja kaal (terve juust):

Välimus: õhuke, elastne, kollakas kuni oranžkollane söödav koorik juustuäigest moodustunud puhta, peaaegu kuiva, õhukese ühtlaselt kollakas- kuni punakaspruuni pinnakihiga. Vanemate juustude pealispind on kergelt rasvane täiendava äige moodustumise tõttu.

Värvus: ühtlaselt kollakas kuni valge.

Struktuur: ühtlaselt jaotunud ebakorrapärase kujuga riisitera suurusega augud.

Konsistents: ühtlane kogu juustu ulatuses; pehme, kuid lõigatav.

Lõhn ja maitse: õrn, hapukas, aromaatne; lõhnas on tunda pinnakihi küpsemise mõju. Pikemal laagerdamisel hakkavad pinnakihi küpsemisest tingitud lõhn ja maitse domineerima.

Laagerdamisaeg: vähemalt 2 nädalat.

4.3 Geograafiline piirkond: Taani

4.4 Päritolutõend: Esromi juustu tohib valmistada ainult asjaomases geograafilises piirkonnas toodetud piimast. Sellekohaseid dokumente kontrollib kontrolliasutus, kes peab oma kontrollimise tulemustest kandma ette akrediteerivale asutusele. Kõigi piimatarnijate kohta peetakse kogu aeg täpset arvestust, kuna sellel põhineb tarnitud piima eest tasumine. Enne piimatööstusettevõttest väljasaatmist märgistatakse juust kehtivate eeskirjade kohase etiketiga, mis tagab jälgitavuse kuni asjaomase piimatööstusettevõtteni. Märgistamine toimub ametliku kontrolli all.

4.5 Tootmismeetod: Taani lehmadelt saadud toorpiima rasvasisaldus viiakse nõutava väärtuseni, seejärel piim pastöriseeritakse madalal temperatuuril ning lisatakse kalgendamiseks piimhappebaktereid sisaldav juuretis ja laap. Kui tekkinud kalgend on saavutanud vajaliku kõvaduse, peenestatakse see lõikeriistaga, seejärel juustutükikesi segatakse, neist eraldatakse vadak ja neid kuumutatakse. Juustuterakesed pannakse vormidesse ja juustumass vajutatakse kergelt kokku. Toorjuust jahutatakse, soolatakse ning selle pinda töödeldakse äiet moodustavate kultuuridega. Juustu küpsemine toimub kõrge õhuniiskuse juures. Pärast laagerdamisaja lõppu juust pestakse, kuivatatakse ja pakitakse.

4.6 Seos: Juustu valmistamise meetodi töötasid välja Esromi kloostri mungad 11. ja 12. sajandil. Meetodit täiustati riiklikus katsemeiereis (Statens Forsøgsmejeri) 20. sajandi 30. aastate keskel. Juustu hakati tootma piimatööstusettevõttes Midtsjællands Herregårdsmejeri; hiljem hakati seda tootma ka teistes piimatööstusettevõtetes.

Esromi juust on tuntud nii Euroopa Liidus kui ka väljaspool kui eriline Taani juustusort. Juustu tuntuks saamisele on aidanud kaasa ametlikult kehtestatud nõuded ja juustutootjate ühenduse nelikümmend aastat kestnud töö selle juustu kvaliteedi tõstmiseks; seejuures on püütud säilitada traditsioonilisi ja käesolevale sordile iseloomulikke tunnuseid.

4.7 Kontrolliasutus:

Nimi: Steins Laboratorium A/S, Mejeridivisionen Aadress: Hjaltesvej 8 DK-7500 Holstebro Telefon: (45) 76 60 40 00 Faks: (45) 76 60 40 66 E-post: info@steins.dk

4.8 Märgistamine: Esrom 20+, Esrom 30+, Esrom 45+ või Esrom 60+ vastavalt rasvasisaldusele, lisatud on märge “kaitstud geograafiline tähis”.

4.9 Riiklikud nõuded: Esromi juustu sordinõuded on esitatud õigusaktis Fødevarestyrelsens bekendtgørelse nr 335 af 10. maj 2004 om mælkeprodukter m.v. (toiduainete direktoraadi määrus nr 335 piimatoodete kohta).

(1) Euroopa Komisjon, põllumajanduse ja maaelu arengu peadirektoraat, põllumajandustoodete kvaliteedipoliitika, B-1049 Brüssel.